Broj: 711-I-1862-P-135/21-07-8

Zagreb, 1. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/18., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Tomislava Tomaševića, gradonačelnika Grada Zagreba, dužnosnice Danijele Dolenec, zamjenice gradonačelnika Grada Zagreba i dužnosnika Luke Korlaeta, zamjenika gradonačelnika Grada Zagreba,** na 144. sjednici, održanoj 1. listopada 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Tomislava Tomaševića, gradonačelnika Grada Zagreba, dužnosnice Danijele Dolenec, zamjenice gradonačelnika Grada Zagreba i dužnosnika Luke Korlaeta, zamjenika gradonačelnika Grada Zagreba, zbog moguće povrede članka 15. stavka 2. ZSSI-a, koja proizlazi iz okolnosti da su dana 14. lipnja 2021.g. kao članovi Skupštine trgovačkog društva Zagrebački holding d.o.o., donijeli odluku o imenovanju Nikole Vukovića i Ante Samodola za članove Uprave te odluku o imenovanju Suzane Brenko, Ratka Bajakića i Damira Topića za članove Nadzornog odbora trgovačkog društva Zagrebački holding d.o.o. te su dana 24. kolovoza 2021.g. donijeli odluku o imenovanju Ivana Novakovića, Borisa Sesara i Matije Subašić Maras za članove Uprave istog trgovačkog društva, sve bez prethodnog prijedloga Gradske skupštine Grada Zagreba.**
2. **Postupak za odlučivanje o sukobu interesa protiv dužnosnika Tomislava Tomaševića, gradonačelnika Grada Zagreba, povodom navodnog donošenja odluke o imenovanju Nikole Vukovića za člana Uprave trgovačkog društva Zagrebački holding d.o.o. protivno internim aktima toga trgovačkog društva te povodom navodnog davanja suglasnosti na zapošljavanje osobe protiv koje se vodi kazneni postupak, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**
3. **Pozivaju se dužnosnici Tomislav Tomašević, Danijela Dolenec i Luka Korlaet da, u roku od 15 dana od dana primitka ove odluke, dostave Povjerenstvu očitovanje na razloge pokretanja ovog postupka iz točke I. izreke ove Odluke te na ostale navode iz obrazloženja ove odluke.**

Obrazloženje

Povjerenstvo je dana 14. lipnja 2021.g. povodom informacija objavljenih u medijima da su dužnosnici Tomislav Tomašević, Danijela Dolenec i Luka Korlaet kao članovi Skupštine trgovačkog društva Zagrebački holding d.o.o. toga dana imenovali članove Uprave i Nadzornog odbora tog trgovačkog društva te povodom objavljene Odluke o sazivanju konstituirajuće sjednice Gradske skupštine Grada Zagreba od 8. lipnja 2021.g. kojom se za dan održavanja konstituirajuće sjednice određuje 17. lipnja 2021.g., otvorilo predmet broj: P-135/21 u odnosu na dužnosnike Tomislava Tomaševića, gradonačelnika Grada Zagreba, dužnosnice Danijele Dolenec, zamjenice gradonačelnika Grada Zagreba i dužnosnika Luke Korlaeta, zamjenika gradonačelnika Grada Zagreba.

Povjerenstvo je nadalje u istom predmetu dana 3. kolovoza 2021.g. pod brojem: 711-U-4206-P-135/21-04-1 zaprimilo anonimnu prijavu podnesenu protiv dužnosnika Tomislava Tomaševića, Danijele Dolenec i Luke Korlaeta.

U predmetnoj prijavi se u bitnome navodi da su navedeni dužnosnici kao članovi Skupštine trgovačkog društva Zagrebački holding d.o.o. donijeli odluku kojom su Nikolu Vukovića imenovali na mjesto predsjednika Uprave trgovačkog društva Zagrebački holding d.o.o. bez prethodnog prijedloga Gradske skupštine Grada Zagreba te bez provedenog javnog natječaja, iako su znali i morali znati da je Nikoli Vukoviću u 2018.g. prestao radni odnos u Zagrebačkom holdingu d.o.o. temeljem odluke o otkazu ugovora o radu, slijedom koje mu je isplaćena otpremnina. Navedena okolnost je, sukladno Uputi o postupku zapošljavanja u trgovačkom društvu Zagrebački holding d.o.o., predstavljala izričitu zabranu za njegovo ponovno zapošljavanje u istom trgovačkom društvu. U prijavi se nadalje navodi da su dužnosnici Tomislav Tomašević, Danijela Dolenec i Luka Korlaet prilikom donošenja odluke o imenovanju Nikole Vukovića za člana Uprave trgovačkog društva Zagrebački holding d.o.o. zanemarili činjenicu da je Nikola Vuković protustranka navedenom trgovačkom društvu u postupku koji se vodi temeljem zahtjeva za reviziju podnesenog protiv pravomoćne presude kojom je odbijena tužba protiv Zagrebačkog holdinga d.o.o. Postupak revizije vodi se pred Vrhovnim sudom Republike Hrvatske pod brojem Rev-681/2020. Zbog opisanih okolnosti Nikola Vuković nalazi se u situaciji sukoba interesa s obzirom da kao predsjednik Uprave ima mogućnost u ime poslodavca, ali istovremeno i na štetu istog poslodavca poduzimati pravne radnje u svoju korist.

Povjerenstvo je istoga dana, 3. kolovoza 2021.g., pod brojem: 711-U-4205-P-179/21-01-4 zaprimilo još jednu anonimnu prijavu podnesenu protiv dužnosnika Tomislava Tomaševića i Nikole Vukovića, predsjednika Uprave trgovačkog društva Zagrebački holding d.o.o., povodom koje je otvoren predmet pod brojem P-179/21.

U prijavi se u bitnome navodi da je Nikola Vuković kao predsjednik Uprave trgovačkog društva Zagrebački holding d.o.o., suprotno Uputi o zapošljavanju u navedenom trgovačkom društvu i Zaključku Gradske skupštine Grada Zagreba da osuđivane osobe i osobe protiv kojih se vodi istražni i kazneni postupak nije dopušteno imenovati na određena upravljačka mjesta u trgovačkim društvima čiji osnivač je jedinica lokalne samuprave, predložio dužnosniku Tomislavu Tomaševiću kao članu Skupštine Zagrebačkog holdinga d.o.o., da bez provedenog javnog natječaja imenuje ………. ……… na mjesto direktorice Službe za potporu Upravi u Direkciji Zagrebačkog holdinga d.o.o. U prijavi se nadalje obrazlaže da se protiv ………… .......... vodi kazneni postupak zbog kaznenog djela prijetnje te se još navodi da je dužnosnik Tomislav Tomašević odobrio imenovanje ………. ……… na navedeno radno mjesto, a Nikola Vuković je, nakon zaprimanja suglasnosti Tomislava Tomaševića, naložio Sektoru za ljudske resurse i pravne poslove izradu odgovarajućeg ugovora o radu za navedenu osobu.

Povjerenstvo je Zaključkom broj: 711-I-1328-P-179/21-02-19 od 19. kolovoza 2021.g. spojilo predmete broj P-135/21 i P-179/12 u jedan postupak koji se vodi pod brojem P-135/21.

Člankom 3. stavkom 1. podstavkom 38. ZSSI-a propisano je da su gradonačelnik Grada Zagreba i njegovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da Tomislav Tomašević obnaša dužnost gradonačelnika Grada Zagreba te da Danijela Dolenec i Luka Korlaet obnašaju dužnost zamjenika gradonačelnika Grada Zagreba, svi počevši od 4. lipnja 2021.g. te su stoga povodom obnašanja navedenih dužnosti obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je najprije izvršilo uvid u podatke upisane u Sudski registar trgovačkog suda u Zagrebu te utvrdilo da je pod matičnim brojem subjekta: 080042653, OIB: 85584865987 upisano trgovačko društvo Zagrebački holding d.o.o. Kao jedini osnivač/član društva upisan je Grad Zagreb. Kao članovi Nadzornog odbora upisani su Suzana Brenko, predsjednica Nadzornog odbora, Ratko Bajakić, zamjenik predsjednice Nadzornog odbora i Damir Topić, član Nadzornog odbora koji su postali članovi Nadzronog odbora dana 14. lipnja 2021.g. Kao osobe ovlaštene za zastupanje upisani su Nikola Vuković i Ante Samodol, obojica ovlašteni za zastupanje samostalno i pojedinačno od 14. lipnja 2021.g., zatim Ivan Novaković i Boris Sesar, ovlašteni za zastupanje zajedno s jednim članom Uprave od 3. rujna 2021.g. te Matija Subašić-Maras, ovlaštena za zastupanje zajedno s jednim članom Uprave od 15. rujna 2021.g.

Povjerenstvo je nadalje izvršilo uvid u Odluku o sazivanju konstituirajuće sjednice Gradske skupštine Grada Zagreba KLASA: 021-05/21-01/195, URBROJ: 251-01-02-21-6 od 8. lipnja 2021.g. kojom se za dan održavanja konstituirajuće sjednice Gradske Skupštine Grada Zagreba određuje 17. lipnja 2021.g.

Na zahtjev Povjerenstva trgovačko društvo Zagrebački holding d.o.o. dostavilo je očitovanje KLASA: ZGH-09-21-666, URBROJ: 01-08-01-21-03 (TB) od 12. srpnja 2021.g. u kojem se navodi da je ZSSI-om propisano da Povjerenstvo, između ostalog, izrađuje smjernice i upute dužnosnicima radi sprječavanja sukoba interesa te da se dužnosnicima u smislu toga Zakona smatraju gradonačelnici te predsjednici i članovi uprava trgovačkih društava u većinskom državnom vlasništvu. Međutim, smjernice i upute Povjerenstva ne odnose se na Zagrebački holding d.o.o., odnosno ne obvezuju Upravu toga trgovačkog društva s obzirom da nije riječ o društvu u većinskom državnom vlasništvu.

U očitovanju se nadalje citira članak 48. stavak 1. točka 6. Zakona o lokalnoj i područnoj (regionalnoj) samoupravi („Narodne novine“ broj 33/01.,60/01.,129/05.,109/07.,125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) sukladno kojem gradonačelnik imenuje i razrješuje predstavnike jedinice lokalne i područne samouprave u tijelima trgovačkih društava, osim ako posebnim zakonom nije drugačije određeno.

Nadalje se ukazuje na odredbu članka 60. stavka 1. točke 10. Statuta Grada Zagreba („Službeni glasnik Grada Zagreb“, broj 11/21. - pročišćeni tekst) kojom je također propisano da gradonačelnik imenuje i razrješuje predstavnike Grada Zagreba u tijelima trgovačkih društava, osim ako posebnim zakonom nije drugačije određeno. Također, člankom 130. Statuta Grada Zagreba određeno je da u skupštinama trgovačkih društava u kojima Grad Zagreb ima 100% uloga, Grad Zagreb predstavlja osoba/osobe koje odredi gradonačelnik.

U očitovanju se nadalje ukazuje da Skupštinu trgovačkog društva Zagrebački holding d.o.o., kao društva sa samo jednim članom (Gradom Zagrebom), u skladu s odredbama Zakona o trgovačkim društvima („Narodne novine broj“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) čini samo taj član, odnosno Grad Zagreb, kojega je ovlašten zastupati gradonačelnik. U skladu s ovlastima koje proizlaze iz Zakona o lokalnoj i područnoj (regionalnoj) samoupravi i Statuta Grada Zagreba, gradonačelnik je zaključkom od 7. lipnja 2021. odredio tko su predstavnici Grada Zagreba u Skupštini trgovačkog društva Zagrebački holding d.o.o.

Na Zagrebački holding d.o.o., kao trgovačko društvo, primarno se primjenjuje Zakon o trgovačkim društvima, pa tako i po pitanju imenovanja članova Uprave i Nadzornog odbora. U očtovanju se stoga izražava stav da zakonitost izbora članova Uprave i Nadzornog odbora tog trgovačkog društva ničime nije dovedena u pitanje te je u potpunosti u skladu s relevantnim odredbama Zakona o trgovačkim društvima s obzirom da je navedenim Zakonom, kao i Izjavom o osnivanju društva, određeno kako je imenovanje i opoziv članova Uprave te izbor i opoziv članova Nadzornog odbora u nadležnosti Skupštine. Navedeno je potvrđeno i od strane javnog bilježnika koji je izradio javnobilježnički zapisnik s iste sjednice te su sve odluke valjano provedene u sudskom registru Trgovačkog suda u Zagrebu i proizvode pravni učinak.

U očitovanju se nadalje ističe kako je upravo Povjerenstvo u svojim Očitovanjima broj: M-316/13 od 22. studenog 2013.g. i broj: R/13 od 11. srpnja 2013.g., zauzelo takav stav prema kojemu se posebnim Zakonom u smislu odredbe članka 48. stavka 1. točke 6. Zakona o lokalnoj i područnoj (regionalnoj) samoupravi ima smatrati Zakon o trgovačkim društvima kojim je propisano da skupštinu trgovačkog društva čine imatelji udjela u vlasništvu (temeljnom kapitalu) društva te da je isključivo skupština trgovačkog društva ovlaštena izabrati članove nadzornog odbora, koji potom bira upravu.

U odnosu na pitanje je li pri imenovanju članova Uprave i Nadzornog odbora trgovačkog društva Zagrebački holding d.o.o. Skupština Društva trebala raspolagati prijedlogom Gradske skupštine Grada Zagreba, kako to propisuje članak 15. stavak 2. ZSSI-aističe se kako je, tehnički i usko gledajući samo tu odredbu, izvan čitavog konteksta i svih ostalih naprijed navedenih odredbi koje se ovdje primjenjuju, taj prijedlog bio potreban. Međutim, navedena odredba smatra se pravno neutemeljenom i nesvrsishodnom jer je protivna odredbama i smislu Zakona o lokalnoj i područnoj (regionalnoj) samoupravi i Zakona o trgovačkim društvima. Naime, niti jednom odredbom koja uređuje ovo pravno područje nije propisan bilo kakav utjecaj predstavničkog tijela jedinice lokalne i područne samouprave na izbor članova organa trgovačkih društava u vlasništvu tih jedinica. Kada bi se i postupilo po toj odredbi, potpuno je nedefinirano kako bi se to praktično provodilo jer ničim nije propisana procedura po kojoj bi se takva suglasnost davala, temeljem čijeg prijedloga, kakvih kriterija i sl. Navedena odredba je stoga u stvarnosti neprovediva, a i sam ZSSI ne predviđa sankcije u slučaju njezine povrede.

Zagrebački holding d.o.o. u svom očitovanju nadalje navodi da je dosadašnja praksa Povjerenstava u vezi navedenog članka ZSSI-a raznolika i neujednačena te se skreće pozornost na Izvješće o radu Povjerenstva iz svibnja 2020.g. koje je dostavljeno Hrvatskom saboru, a u kojem i samo Povjerenstvo predlaže brisanje članka 15. ZSSI-a. Navedeno samo potvrđuje zaključak da ovakav način izbora članova uprava i nadzornih odbora u trgovačkim društvima u vlasništvu jedinica lokalne i područne (regionalne) samouprave nije ničim predviđen osim ovom odredbom jednog zakona koji uređuje posve drugu tematiku nego što je to tematika uvjeta i načina imenovanja članova organa trgovačkog društva, a što potvrđuje i samo Povjerenstvo. Ujedno se ukazuje kako je Povjerenstvo u svojem očitovanju od 22. srpnja 2013. broj M-316/13 navelo da se kolizija članka 15. ZSSI-a i članka 48. Zakona o lokalnoj i područnoj (regionalnoj) samoupravi rješava primjenjujući načelo *lex posteriori derogat legi priori,* na način da se primjenjuje upravo članak 48. potonjeg Zakona kao odredba koja je kasnije stupila na snagu*.* U očitovanju se stoga zaključuje da je ovo pitanje pravno nedorečeno, nedovoljno normirano, u koliziji s postojećom regulativom, a stoga i potpuno neprovedivo.

U očitovanju trgovačkog društva Zagrebački holding d.o.o. nadalje se postavlja pitanje zbog čega su predmetna imenovanja upravo sad sporna s obzirom na to da je ZSSI stupio na snagu 2011.g., a Zagrebački holding d.o.o. je od tada nekoliko puta proveo opoziv i imenovanje članova Uprave i Nadzornog odbora bez prijedloga Gradske skupštine Grada Zagreba.

Također je nejasno zbog čega je zakonodavac u samom ZSSI-u napravio razliku kad je riječ o državnoj u odnosu na lokalnu razinu. Naime, kad je riječ o upravnim tijelima i nadzornim odborima trgovačkih društava u kojima Republika Hrvatska ima udjele u vlasništvu, ovlast predlaganja članova upravnih tijela i nadzornih odbora skupštinama društava prepustio je Vladi Republike Hrvatske kao izvršnom tijelu što je i logično, no na lokalnoj razinu tu ovlast oduzeo je gradonačelniku kao izvršnom tijelu te ju je predao predstavničkom tijelu kao neizvršnom tijelu.

Završno se ističe da su Grad Zagreb i Zagrebački holding d.o.o. postupali u skladu s mišljenjima/očitovanjima Povjerenstva iz 2013.g. te u skladu sa svim važećim pozitivnim propisima Republike Hrvatske.

U privitku očitovanja dostavljen je Zapisnik sa Skupštine trgovačkog društva Zagrebački holding d.o.o., održane 14. lipnja 2021.g., sastavljen po javnom bilježniku Ljubici Čaklović iz Zagreba. Uvidom u navedeni Zapisnik utvrđeno je da su temeljem Zaključka o predstavnicima Grada Zagreba u Skupštini trgovačkog društva Zagrebački holding d.o.o. u kojem Grad Zagreb ima 100% uloga, KLASA: 024-02/21-02/23, URBROJ: 251-03-02-21-3 od 7. lipnja 2021.g., na Skupštini prisustvovali Tomislav Tomašević, gradonačelnika Grada Zagreba te Danijela Dolenec i Luka Korlaet, zamjenici gradonačelnika Grada Zagreba.

Iz Zapisnika je nadalje utvrđeno da su na Dnevnom redu, između ostaloga bile točke: Donošenje odluke o imenovanju članova Uprave Društva te Donošenje odluke o imenovanju članova Nadzornog odbora Društva te da je Skupština jednoglasno donijela Odluku da se za članove Uprave Društva imenuju Nikola Vuković i Ante Samodol, a za članove Nadzornog odbora Suzana Brenko, Ratko Bajakić i Damir Topić.

Povjerenstvo je nadalje izvršilo uvid u objavu na mrežnim stranima trgovačkog društva Zagrebački holding d.o.o. od 24. kolovoza 2021.g. u kojoj se navodi da je Skupština Zagrebačkog holdinga d.o.o. u sastavu: gradonačelnik Tomislav Tomašević i zamjenici Danijela Dolenec i Luka Korlaet, nakon provedenog javnog natječaja objavila odluku o odabiru nova tri člana Uprave toga trgovačkog društva. U objavi se nadalje navodi da će se novoj, sada peteročlanoj Upravi Holdinga, uz aktualnog predsjednika Uprave Nikolu Vukovića i člana Ante Samodola, početkom rujna pridružiti Ivan Novaković, Boris Sesar i Matija Subašić-Maras.

Na dodatni zahtjev Povjerenstva, trgovačko društvo Zagrebački holding d.o.o. dostavilo je očitovanje KLASA: ZGH-09-21-880, URBROJ: 01-08-01/8-21-02 (RBŠ) od 7. rujna 2021.g. u kojem se u bitnome navodi da je Nikola Vuković bio u radnom odnosu u trgovačkom društvu Zagrebački holding d.o.o. na temelju ugovora o radu na neodređeno vrijeme i to od 16. srpnja 2007.g. do 19. lipnja 2018.g. Ugovor o radu bio je sklopljen za obavljanje poslova radnog mjesta direktora Sektora upravljanja ljudskim resursima, razvoja i korporativnih komunikacija, a radni odnos prestao je iz poslovno uvjetovanih razloga organizacijske prirode, odnosno zbog brisanja organizacijske jedinice kojom je imenovani rukovodio. Nikola Vuković je stoga ostvario pravo na otpremninu u skladu s člankom 126. Zakona o radu te tada važećeg članka 140. Temeljnog kolektivnog ugovora za radnike u trgovačkom društvu Zagrebački holding d.o.o., a kojom je utvrđeno da radnik kojem poslodavac otkazuje ugovor o radu nakon dvije godine neprekinutog rada, osim ako se otkazuje iz razloga uvjetovanih ponašanjem radnika, ostvaruje pravo na otpremninu. Vezano za navedeno vođen je sudski postupak koji je za Zagrebački holding d.o.o. pravomoćno okončan.

Što se tiče Upute kojom je reguliran postupak zapošljavanja radnika u Zagrebačkom holdingu d.o.o. te svih uputa koje su istoj prethodile, u očitovanju se napominje da je riječ o internom aktu poslodavca kojim je reguliran postupak zapošljavanja radnika i postupak izmjene ugovora o radu radnika*.* S obzirom na to da je tekst predmetne Upute očigledno sporan u dijelu ograničenja zapošljavanja radnika u društvu Zagrebački holding d.o.o., a kojima je radni odnos prestao na temelju odluke o otkazu ugovora o radu, ističe se da je Uputa interni akt poslodavca, da ju je isti pisao te da je zbog toga jedini kompetentan tumačiti njezin sadržaj. U nastvaku se pojašnjava da se sporna odredba iz Upute odnosila na način zapošljavanja radnika u Zagrebačkom holdingu d.o.o.*,* a ne na imenovane članove Uprave Društva odnosno na menadžment poslodavca. Također se ukazuje da je Zagrebački holding d.o.o. već imao praksu u pitanju predmetne problematike jer je Skupština trgovačkog društva Zagrebački holding d.o.o. u prošlom mandatu imenovala …….. …….. za članicu Uprave dana 28. prosinca 2018.g. unatoč činjenici da joj je nepunih godinu dana ranije prestao radni odnos u društvu na mjestu direktorice Službe za financije koju je obnašala od 1. veljače 2015.g. do 28. veljače 2018.g. Radni odnos prestao joj je temeljem sporazuma na vlastiti zahtjev te joj je isplaćena otpremnina utvrđena ugovorom, a nakon opoziva s mjesta članice Uprave u lipnju 2021.g., ponovno joj je isplaćena otpremnina.

U očitovanju se nadalje pojašnjava da je predmetni interni akt alat koji pomaže poslodavcu i isti je interne naravi jer Zakonom o radu, kao Zakonom kojim se uređuju radni odnosi u Republici Hrvatskoj nije propisan postupak zapošljavanja, niti je poslodavcima na koje sa taj Zakon odnosi utvrđena obveza objave natječaja za zapošljavanje.

Nastavno na dio upita koji se odnosi na zapošljavanje …… ………., navodi se da je ista zaposlena je u Zagrebačkom holdingu d.o.o. na neodređeno vrijeme od 1. siječnja 2017.g. te je njezin ugovor o radu sklopljen za radno mjesto rukovoditelja projekta u podružnici Robni terminali Zagreb. Odlukom poslodavca promijenjeno joj je mjesto rada te za navedeno, sukladno internim aktima Društva, nije bilo potrebno ishođenje bilo kakve dodatne suglasnosti od Grada Zagreba niti je bilo potrebno od radnice tražiti bilo kakvu dodatnu dokumentaciju. Između ostalog, Grad Zagreb i Zagrebački holding d.o.o. stavili su izvan snage Uputu o načinu zapošljavanja iz 2015. godine kojom je bilo regulirano da je za zapošljavanje i/ili promjenu radnog mjesta potrebna suglasnost Skupštine Društva te je donesena nova uputa iz koje proizlazi da je predsjednik Uprave ovlašten donositi takve odluke.

Završno, na pitanje je li Gradska skupština Grada Zagreba donijela prethodnu odluku kojom bi predložila Matiju Subašić-Maras, Ivana Novakovića te Borisa Sesara za članove Uprave Zagrebačkog holdinga d.o.o. navodi se da je suštinski odgovoreno u dopisu od 12. srpnja 2021.g.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 423. stavkom 2. Zakona o trgovačkim društvima propisano je da članovi društva svojom odlukom imenuju upravu društvaako društvenim ugovorom nije predviđeno da je imenuje netko drugi u društvu. Člankom 437. stavkom 1. istog Zakona propisano je da članovi društva svojom odlukom izabiru članove nadzornog odbora, osim ako je posebnim zakonom propisano da neke od njih imenuju zaposleni. Člankom 441. stavkom 1. navedenog Zakona propisano je da Skupština društva s ograničenom odgovornošću odlučuje o pitanjima određenim društvenim ugovorom, između ostaloga, o imenovanju i opozivu članova uprave te izboru i opozivu nadzornog odbora ako ga društvo ima.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Nastavno na sve navedeno, Povjerenstvo obrazlaže kako nije sporno da odredbe Zakona o trgovačkim društvima propisuju da je u nadležnosti skupštine trgovačkog društva imenovanje i opoziv članova uprave te izbor i opoziv članova nadzornog odbora društva s ograničenom odgovornošću. Također, nesporno je i da je Zakonom o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava. Oba navedena Zakona, dakle, propisuju koje tijelo je ovlašteno donositi odluke o izboru, odnosno imenovanju i razrješenju članova pojedinih tijela trgovačkih društva, pa tako i članova uprava i nadzornh odbora trgovačkih društva u vlasništvu jedinice lokalne i područne (regionalne) samouprave.

Povjerenstvo, međutim, naglašava da je osim postupka imenovanja propisanog navedenim Zakonima, potrebno poštivati i proceduru propisanu člankom 15. stavkom 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano koje tijelo predlaže skupštinama tih trgovačkih društava članove upravnih tijela i nadzornih odbora.

Povjerenstvo pritom napominje kako su čelnici izvršne vlasti u jedinicama lokalne samouprave, u konkretnom slučaju gradonačelnik Grada Grada Zagreba, sukladno članku 48. stavku 1. točki 6. Zakona o lokalnoj i područnoj (regionalnoj) samoupravi, samostalni u imenovanju predstavnika te jedinice u skupštini trgovačkih društava u vlasništvu iste, odnosno za člana/članove skupštine istih mogu imenovati sebe i/ili drugu osobu.

S obzirom na sve navedeno, nije sporno da su dužnosnici Tomislav Tomašević, Danijela Dolenec i Luka Korlaet u svojstvu članova Skupštine trgovačkog društava Zagrebački holding d.o.o. u isključivom vlasništvu Grada Zagreba, ovlašteni donositi odluke o imenovanju članova Uprave, odnosno izboru članova Nadzornog odbora navedenog trgovačkog društva, ali donošenju navedene odluke morao je prethoditi prijedlog Gradske skupštine Grada Zagreba, kako bi se poštovala odredba članka 15. stavka 2. ZSSI-a.

U odnosu na očitovanje Povjerenstva broj: R/13 od 11. srpnja 2013.g. te mišljenje Povjerenstva broj: M-316/13 od 22. studenoga 2013.g. potrebno je obrazložiti da je Povjerenstvo u novom sazivu, s obzirom na složenost materije te činjenicu da su postojale određene nedosljednosti u ranije danim mišljenjima, koje su posljedica primjene više različitih zakona koji uređuju materiju izbora, odnosno imenovanja članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, ponovno razmatralo ovu materiju te je zauzelo stav da ne postoji kolizija između članka 15. stavka 2. ZSSI-a i članka 48. stavka 1. točke 6. Zakona o lokalnoj i područnoj (regionalnoj) samoupravi. Naime, Zakon o trgovačkim društvima propisuju koje tijelo imenuje članove uprave i nadzornih odbora trgovačkih društava. Jednako tako, Zakon o lokalnoj i područnoj (regionalnoj) samoupravi propisuje koje tijelo imenuje predstavnike jedinica lokalne, odnosno područne (regionalne) samouprave u tijelima trgovačkih društava u vlasništvu tih jedinica, dok je ZSSI-om propisano koje tijelo predlaže iste. S obzirom da je Zakonom o lokalnoj i područnoj (regionalnoj) samoupravi i Zakonom o trgovačkim društvima regulirana ovlast izbora, odnosno imenovanja u tijela trgovačkog društva, a ZSSI-om ovlast predlaganja istih, Povjerenstvo smatra da navedeni Zakoni nisu u koliziji. Navedeno pravno tumačenje Povjerenstvo dosljedno primijenjuje od srpnja 2018.g., dakle već više od tri godine, u kojem razdoblju se praksa Povjerenstva nije mijenjala.

Povjerenstvo dodatno napominje da u konkretnom slučaju imenovanje članova Uprave i Nadzornog odbora trgovačkog društva Zagrebački holding d.o.o. nije ni izvršeno temeljem odredbe članka 48. stavka 1. točke 6. Zakona o lokalnoj i područnoj (regionalnoj) samoupravi s obzirom da odluke o imenovanju nije donio samostalno dužnosnik Tomislav Tomašević kao gradonačelnik Grada Zagreba, a što bi bilo u skladu sa Zakonom o lokalnoj i područnoj (regionalnoj) samoupravi, već je navedene odluke sukladno Zakonu o trgovačkim društvima donijela Skupština društva Zagrebački holding d.o.o. sastavljena od tri člana pa stoga u konkretnom slučaju niti s ovog gledišta ne može biti riječi o koliziji između ZSSI-a i Zakona o lokalnoj i područnoj (regionalnoj) samoupravi.

U pogledu prijedloga Povjerenstva izraženog u godišnjem izvješću o radu Povjerenstva podnesenom Hrvatskom saboru, a koji je usmjeren na izostavljanje odredbe članka 15. iz ZSSI-a, potrebno je obrazložiti da prijedlozi Povjerenstva koji se odnose na izradu novog Zakona o sprječavanju sukoba interesa ne utječu niti mogu utjecati na važeće odredbe ZSSI-a koje su obvezujuće za dužnosnike te ih je Povjerenstvo dužno primjenjivati.

U odnosu na navod iz očitovanja trgovačkog društva Zagrebački holding d.o.o. da su i dosadašnji članovi Uprave i Nadzornog odbora trgovačkog društva Zagrebački holding d.o.o. imenovanina isti način, Povjerenstvo ističe da navedeno nije od utjecaja na predmetni postupak. Vezano za navedeno Povjerenstvo također pojašnjava pokreće postupke iz svoje nadležnosti temeljem zaprimljene neanonimne prijave ili u slučaju stjecanja vlastitih saznanja o mogućoj povredi neke od odredbi ZSSI-a. S obzirom da je u velikom broju medija bila objavljena vijest o imenovanju novih članova Uprave i Nadzornog odbora Zagrebačkog holdinga d.o.o. prije održavanja konstituirajuće sjednice Gradske skupštine Grada Zagreba, Povjerenstvo je steklo saznanja koja su upućivala na moguću povredu članka 156. stavka 2. ZSSI-a te je otvorilo predmet u odnosu na dužnosnike Tomislava Tomaševića, Danijelu Dolenec i Luku Korlaeta.

S obzirom da iz prikupljenih podataka i dokumentacije proizlazi da su dužnosnici Tomislav Tomašević, Danijela Dolenec i Luka Korleat dana 14. lipnja 2021.g. kao članovi Skupštine trgovačkog društva Zagrebački holding d.o.o. donijeli odluku o imenovanju Nikole Vukovića i Ante Samodola za članove Uprave te odluku o imenovanju Suzane Brenko, Ratka Bajakića i Damira Topića za članove Nadzornog odbora toga trgovačkog društva te su dana 24. kolovoza 2021.g. donijeli odluku o imenovanju Ivana Novakovića, Borisa Sesara i Matije Subašić Maras za članove Uprave istog trgovačkog društva, sve bez prethodnog prijedloga Gradske skupštine Grada Zagreba, Povjerenstvo je u točki I. izreke ove Odluke pokrenulo postupak protiv navedenih dužnosnika zbog moguće povrede članka 15. stavka 2. ZSSI-a.

Vezano za imenovanje Nikole Vukovića za člana Uprave trgovačkog društva Zagrebački holding d.o.o. unatoč činjenici da je u ranijem razdoblju bio zaposlenik navedenog trgovačkog društva te je pokrenuo spor protiv Zagrebačkog holdinga d.o.o. zbog kojeg bi eventualno mogao biti u sukobu interesa, Povjerenstvo ističe da je člankom 3. stavcima 1. i 2. propisano tko je smatra dužnosnikom u smislu navedenog Zakona. Time je uređen djelokrug rada te nadležnost Povjerenstva za odlučivanje o sukobu interesa. S obzirom da članovi Uprave trgovačkih društava u vlasništvu jedinica lokalne i područne (regionalne) samouprave nisu dužnosnici u smislu ZSSI-a te stoga nisu ni obvezni postupati u skladu s odredbama istog, Povjerenstvo obrazlaže da Nikola Vuković kao član Uprave trgovačkog društva Zagrebački holding d.o.o. nije dužnosnik u smislu ZSSI-a te Povjerenstvo nije nadležno utvrđivati je li isti postupao u skladu s odredbama ZSSI-a.

U pogledu eventualne povrede ZSSI-a počinjene od strane dužnosnika Tomislava Tomaševića, Danijele Dolenec i Luke Korlaeta koja bi proizlazila iz okolnosti da su kao članovi Skupštine trgovačkog društva Zagrebački holding d.o.o. imenovali Nikolu Vukovića članom Uprave navedenog trgovačkog društva, iako je prethodno radio u istom te mu je isplaćena otpremnina nakon otkaza ugovora o radu, a što je navodno protivno internom aktu toga trgovačkog društva, Povjerenstvo obrazlaže da iz dokumentacije prikupljene u predmetnom postupku nije steklo saznanja koja bi upućivala na interesnu povezanost navedenih dužnosnika i Nikole Vukovića, a koja bi (u slučaju da postoji) mogla utjecati na nepristranost dužnosnika prilikom odlučivanja o imenovanju navedene osobe za člana Uprave Zagrebačkog holdinga d.o.o. S obzirom na navedeno, Povjerenstvo nije ni utvrđivalo je li uistinu došlo do povrede internog akta trgovačkog društva Zagrebački holding d.o.o. budući da povreda internog akata navedenog trgovačkog društava sama po sebi, bez utvrđenog privatnog interesa dužnosnika ili s njima povezane osobe, ne upućuje ujedno i na povredu odredbi ZSSI-a.

Slijedom navedenoga, Povjerenstvo nije steklo saznanja koja bi upućivala da je prilikom imenovanja Nikole Vukovića za člana Uprave trgovačkog društva Zagrebački holding d.o.o. došlo do moguće povrede neke druge povrede ZSSI-a, osim povrede članka 15. stavka 2. ZSSI-a.

Vezano za navodno zapošljavanje osobe protiv koje se vodi kazneni postupak, iz očitovanja trgovačkog društva Zagrebački holding d.o.o. utvrđeno je da je ista osoba zaposlena u Zagrebačkom holdingu d.o.o. prije nego što je dužnosnik Tomislav Tomašević stupio na dužnost gradonačelnika Grada Zagreba te stoga nisu stečena saznanja o mogućoj povredi odredbi ZSSI-a od strane navedenog dužnosnika.

Sukladno članku 39. stavku 3. ZSSI-a, u točki III. izreke pozivaju se dužnosnici Tomislav Tomašević, Danijela Dolenec i Luka Korlaet da, u roku od 15 dana od dana primitka ove odluke, dostave Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja odluke.

Slijedom svega navedenog, povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Tomašević, elektroničkom dostavom
2. Dužnosnica Danijela Dolenec, elektroničkom dostavom
3. Dužnosnik Luka Korlaet, elektroničkom dostavom
4. Objava na internetskoj stranici Povjerenstva
5. Pismohrana